Rahanpesulain velvoitteet koskevat niin vanhoja kuin uusiakin asiakkaita, joten myös vanhojen asiakkaiden henkilöllisyys tulee todentaa, ellei sitä ole aikaisemmin missään vaiheessa tehty. Henkilöllisyys voidaan todentaa asiakirjasta, kuten esimerkiksi passista, tai vahvalla sähköisellä tunnistautumisella, esimerkiksi pankkitunnuksilla.
Ilmoitusvelvollisen tulee säilyttää henkilöllisyyden todentamisessa käytetyn asiakirjan nimi, asiakirjannumero tai muu tunnistetieto sekä asiakirjanmyöntäjä taikka kopio asiakirjasta, tai jos asiakkaan henkilöllisyys todennetaan sähköisesti, ilmoitusvelvollisen tulee säilyttää yksilöintitiedot todentamisessa käytetystä menettelystä tai lähteistä.
Jos vanhat asiakkaanne ovat jo tunnistautuneet sähköisesti siten, että edellä mainitut henkilöllisyyden todentamista koskevat yksilöintitiedot on säilytetty ja ne ovat hallussanne, asiakkaidenne henkilöllisyyden todentaminen täyttää jo nyt rahanpesulain vaatimukset.